Deținerea și cultivarea de canabis la domiciliu nu va mai fi infracțiune în Germania de la 1 aprilie, conform legii adoptate vineri de Bundesrat, organismul parlamentar de reprezentare a landurilor federale, relatează Politico.
Adulții cu vârste mai mari de 18 ani vor avea voie să dețină 25 de grame de canabis și să crească până la trei plante în locuința lor. De la 1 iulie, "cluburile de canabis" necomerciale cu până la 500 de membri vor putea să furnizeze o cantitate lunară maximă de 50 de grame pentru fiecare membru.
"A meritat lupta", a declarat ministrul german al sănătății, Karl Lauterbach, într-o postare pe platforma X.
"Vă rog să folosiți noua opțiune cu responsabilitate", a adăugat oficialul.
"Să sperăm că acesta este începutul sfârșitului pentru piața neagră de astăzi", a continuat el.
Reprezentanții landurilor germane au discutat până în ultimul moment dacă ar trebui sau nu să își folosească dreptul de a convoca un "comitet de mediere" pentru rezolvarea neînțelegerilor pe care le-au avut cu Bundestagul în ceea ce privește proiectul de lege. Un astfel de demers ar fi întârziat procesul legislativ cu șase luni. Totuși, vineri, au decis să respingă propunerea de convocare.
Autoritățile din landuri se tem că instanțele lor ar putea fi supraîncărcate. Ca urmare a unei amnistii din lege, zeci de mii de cazuri vechi referitoare la canabis trebuie revizuite într-o scurtă perioadă de timp.
În plus, au existat nemulțumiri în ceea ce privește cantitatea permisă pentru deținere și că nu ar exista suficiente zone de prohibiție în aria școlilor și a grădinițelor.